สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 29 ธันวาคม 2560 
29 ธ.ค. 2560

ดัชนีดาวโจนส์ตลาดหุ้นนิวยอร์กปิดดีดตัวขึ้นทำนิวไฮเมื่อคืนนี้ (28 ธ.ค.) โดยได้ปัจจัยบวกจากการพุ่งขึ้นของหุ้นกลุ่มเทคโนโลยีและกลุ่มพลังงาน นอกจากนี้ นักลงทุนยังขานรับข้อมูลเศรษฐกิจที่สดใสของสหรัฐ ซึ่งรวมถึงสต็อกสินค้าคงคลังภาคค้าส่งที่ปรับตัวเพิ่มขึ้นเกินคาดในเดือนพ.ย. อย่างไรก็ตาม วอลุ่มการซื้อขายบางเบา เนื่องจากนักลงทุนเริ่มชะลอการซื้อขายในช่วงก่อนสิ้นปี
ดัชนีเฉลี่ยอุตสาหกรรมดาวโจนส์ปิดที่ 24,837.51 จุด เพิ่มขึ้น 63.21 จุด หรือ +0.26% ดัชนี Nasdaq ปิดที่  6,950.16 จุด เพิ่มขึ้น 10.82 จุด หรือ +0.16% และดัชนี S&amp;P500 ปิดที่ 2,687.54 จุด เพิ่มขึ้น 4.92 จุด หรือ +0.18%
 
ตลาดหุ้นยุโรปปิดลบเมื่อคืนนี้ (28 ธ.ค.) ขณะที่ภาวะการซื้อขายเป็นไปอย่างซบเซา เนื่องจากนักลงทุนชะลอการซื้อขายในช่วงก่อนสิ้นปี อย่างไรก็ตาม ดัชนี FTSE 100 ตลาดหุ้นลอนดอนยังคงทำสถิติปิดที่ระดับสูงสุดเป็นประวัติการณ์ โดยได้แรงหนุนจากการพุ่งขึ้นของหุ้นกลุ่มเหมืองแร่
ดัชนี Stoxx Europe 600 ลดลง 0.3% ปิดที่ 389.54 จุด
ดัชนี CAC-40 ตลาดหุ้นฝรั่งเศสปิดที่ 5,339.42 จุด ลดลง 29.42 จุด หรือ -0.55% ดัชนี DAX ตลาดหุ้นเยอรมันปิดที่ 12,979.94 จุด ลดลง 90.08 จุด หรือ -0.69% และดัชนี FTSE 100 ตลาดหุ้นลอนดอนปิดที่ 7,622.88 จุด เพิ่มขึ้น 2.20 จุด หรือ +0.03%
 
ดัชนีตลาดหุ้นลอนดอนทำสถิติปิดที่ระดับสูงสุดเป็นประวัติการณ์เมื่อคืนนี้ (28 ธ.ค.) โดยได้แรงหนุนจากหุ้นกลุ่มเหมืองแร่ที่ทะยานขึ้นอย่างแข็งแกร่ง
ดัชนี FTSE 100 เพิ่มขึ้น 2.20 จุด หรือ +0.03% ปิดที่ 7,622.88 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (28 ธ.ค.) หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐปรับตัวลดลงมากกว่าการคาดการณ์ นอกจากนี้ การอ่อนค่าของสกุลเงินดอลลาร์ยังช่วยหนุนแรงซื้อในตลาดน้ำมันนิวยอร์กเช่นกัน
สัญญาน้ำมันดิบ WTI ส่งมอบเดือนก.พ. เพิ่มขึ้น 20 เซนต์ หรือ 0.3% ปิดที่ 59.84 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.พ. เพิ่มขึ้น 28 เซนต์ หรือ 0.4% ปิดที่ 66.72 ดอลลาร์/บาร์เรล
 
สัญญาทองคำตลาดนิวยอร์กปิดบวกติดต่อกันเป็นวันที่ 6 เมื่อคืนนี้ (28 ธ.ค.) เนื่องจากสกุลเงินดอลลาร์สหรัฐอ่อนค่าลงอย่างต่อเนื่อง ซึ่งช่วยหนุนแรงซื้อในตลาดทองคำ โดยปัจจัยที่กดดันดอลลาร์ให้อ่อนค่าลงนั้น มาจากรายงานที่ว่า จำนวนผู้ขอรับสวัสดิการว่างงานของสหรัฐทรงตัวในสัปดาห์ที่แล้ว ซึ่งสวนทางกับที่นักวิเคราะห์คาดการณ์ว่าจะลดลง
สัญญาทองคำตลาด COMEX (Commodity Exchange) ส่งมอบเดือนก.พ. เพิ่มขึ้น 5.8 ดอลลาร์ หรือ 0.45% ปิดที่ระดับ 1297.2 ดอลลาร์/ออนซ์ ซึ่งเป็นระดับสูงสุดนับตั้งแต่วันที่ 16 ต.ค.ปีนี้
สัญญาโลหะเงินส่งมอบเดือนมี.ค. เพิ่มขึ้น 16.7 เซนต์ หรือ 1% ปิดที่ 16.923 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 3.2 ดอลลาร์ หรือ 0.35% ปิดที่ 926.9 ดอลลาร์/ออนซ์
สัญญาพัลลาเดียมส่งมอบเดือนมี.ค. พุ่งขึ้น 7.10 ดอลลาร์ หรือ 0.7% ปิดที่ 1,063.45 ดอลลาร์/ออนซ์
 
สกุลเงินดอลลาร์สหรัฐอ่อนค่าลงเมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (28 ธ.ค.) หลังสหรัฐเปิดเผยข้อมูลจำนวนชาวอเมริกันที่ยื่นขอสวัสดิการว่างงานครั้งแรกทรงตัวในสัปดาห์ที่แล้ว ซึ่งสวนทางกับที่นักวิเคราะห์คาดการณ์ว่าจะลดลง
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1953 ดอลลาร์ จากระดับ 1.1897 ดอลลาร์ ในขณะที่ปอนด์แข็งค่าขึ้นแตะ 1.3443 ดอลลาร์ จากระดับ 1.3399 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7793 ดอลลาร์ จากระดับ 0.7775 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 112.87 เยน จากระดับ 113.25 เยน และอ่อนค่าลงเมื่อเทียบกับฟรังก์สวิส ที่ระดับ 0.9781 ฟรังก์สวิส จากระดับ 0.9867 ฟรังก์สวิส